## Izmjene Statuta Hrvatske agencije za obvezne zalihe nafte i naftnih derivata

### NN 147/2011 (19.12.2011.), Izmjene Statuta Hrvatske agencije za obvezne zalihe nafte i naftnih derivata

HRVATSKA AGENCIJA ZA OBVEZNE ZALIHE NAFTE I NAFTNIH DERIVATA

2991

Na temelju članka 14. stavka 6. Zakona o tržištu nafte i naftnih derivata (»Narodne novine«, broj 57/06 i 18/11), uz prethodnu suglasnost Vlade Republike Hrvatske, Upravno vijeće Hrvatske agencije za obvezne zalihe nafte i naftnih derivata, na sjednici održanoj 14. prosinca 2011. godine donijelo je

IZMJENE STATUTA

HRVATSKE AGENCIJE ZA OBVEZNE ZALIHE NAFTE I NAFTNIH DERIVATA

Članak 1.

U Statutu Hrvatske agencije za obvezne zalihe nafte i naftnih derivata (»Narodne novine«, broj 6/07) članak 2. stavak 1. mijenja se i glasi:

»Agencija je samostalna, neovisna i neprofitna javna ustanova s javnim ovlastima koja je osnovana i obavlja poslove u okviru djelokruga i nadležnosti utvrdenih Zakonom o tržištu nafte i naftnih derivata (dalje u tekstu: Zakon).«

Članak 2.

Članak 7. stavak 1. mijenja se i glasi:

»Agencija obavlja djelatnosti i poslove u okviru djelokruga i nadležnosti određenih Zakonom i sve poslove nužne ili u vezi s obavljanjem zadataka propisanih zakonima i drugim aktima, a osobito sljedeće:

– reguliranje i poboljšavanje poslovanja u gospodarstvu,

– trgovina na veliko krutim, tekućim i plinovitim gorivima i srodnim proizvodima,

– skladištenje robe,

– prekrcaj tereta

– prikupljanje naknade za obvezne zalihe nafte i naftnih derivata,

– kupnja i prodaja nafte i naftnih derivata u svrhu formiranja i obnavljanja zaliha,

– puštanje obveznih zaliha nafte i naftnih derivata na tržište u slučaju poremećaja opskrbe,

– organizacija, nadzor i upravljanje obveznim zalihama nafte i naftnih derivata,

– namjensko trošenje sredstava prikupljenih iz prodajne cijene naftnih derivata za financiranje rada Agencije za obvezne zalihe i obveznih zaliha nafte i naftnih derivata,

– utvrđivanje uvjeta za skladištenje obveznih zaliha nafte i naftnih derivata,

– skladištenje naftnih derivata,

– skladištenje i/ili nadzor obveznih zaliha naftnih derivata drugih država koje se sukladno međudržavnim sporazumima i/ili direktivama Europske unije čuvaju na državnom području Republike Hrvatske,

– kupovina i/ili gradnja spremnika, pripadajućih lučkih i kopnenih postrojenja i instalacija te upravljanje istima,

– nadzor količine i kakvoće nafte, naftnih derivata i usluga u svezi s djelatnošću,

– prikupljanje i obrada podataka o stanju i prometu komercijalnih, operativnih i obveznih zaliha nafte i naftnih derivata,

– sudjelovanje u definiranju energetske politike,

– suradnja s ministarstvima i nadležnim inspekcijama sukladno posebnim propisima,

– provedba međudržavnih ugovora i sporazuma,

– suradnja s domaćim i inozemnim energetskim tijelima i/ili subjektima.«

Stavak 2. briše se.

Članak 3.

Članak 8. mijenja se i glasi:

»(1) Agencija je Središnje tijelo u Republici Hrvatskoj za obvezne zalihe nafte i naftnih derivata i jedina je ovlaštena formirati, održavati i prodavati obvezne zalihe.

(2) Obvezne zalihe nafte i naftnih derivata formiraju se za osiguranje opskrbe naftom i naftnim derivatima u slučaju prijetnje energetskoj sigurnosti države, zbog izvanrednih poremećaja opskrbe.

(3) Obvezne zalihe nafte i naftnih derivata formiraju se, do 31. ožujka 2013. godine, u količini od 90 dana prosječne dnevne potrošnje naftnih derivata u prethodnoj kalendarskoj godini.

(4) Obvezne zalihe nafte i naftnih derivata formiraju se, od 1. travnja 2013. godine, u količini od 90 dana prosječnog dnevnog neto uvoza ili 61 dan prosječne dnevne domaće potrošnje naftnih derivata u prethodnoj kalendarskoj godini, ovisno o tome koja je količina veća.

(5) Količina i struktura obveznih zaliha nafte i naftnih derivata odreduje se sukladno Zakonu i podzakonskim aktima.«

Članak 4.

U članku 9. stavak 9. briše se.

Članak 5.

U članku 33. stavku 4. riječi: »članka 8. stavka 4. ovoga Statuta« zamjenjuju se riječima: »članka 12. stavka I. Zakona«.

Članak 6.

Ove Izmjene Statuta stupaju na snagu danom objave u »Narodnim novinama«.

Predsjednica Upravnog vijeća
Nataša Vujec, v. r.

Ostalo, NN 147/2011-2991